Manples i mas holem ol lokol posisen: Laba Komisina
Vanuatu kavman i bin kivim notis i ko long ol bisnis haos blong mekem se ol manples i holem ol posisen blong ol lokol.
Hemia i folem wan instraksen we niufala Minista blong Intenel Afea, Ishmael Kalsakau, hemi mekem.
Dipatmen blong Leba i stap kontiniu yet blong kivim instraksen ia long ol business haos.
VBTC hemi witnisim se i kat sam shop long taon oli gat ol forena istap long ol posisen yet olsem cashier o iven shop securiti ofisa.
Wael dipatmen i stap mekem yet inspeksen blong hem, ikat sam faending we tim blong leba i faenem long ol bisnis haos.
Komisina blong Leba, Murielle Metsan Meltenoven, i talem se fulap long ol expatriete woka we oli stap wok long sam long olgeta resev okupesen ia, oli kat krin paspot.
Ol risev okupesen ia, anda long loa blong emploimen, i alaowem nomo ol Ni-Vanuatu blong mekem wok ia.
Ol wok olsem securiti, kashia, hea dresa, resepsenis mo fulap narafala wok we ol Ni-Vanuatu oli save mekem.
I no hemia nomo, be i kat tu sam bisnis haos we oli risivim finis notis blong leba be yet oli kontiniu blong emploem ol woka long ol wok we wan Ni-Van i save mekem.
Komisina Meltenoven i talem se taem tim blong hem i finisim ol inspeksen we oli stap mekem, bai oli ripot i go bak long Kavman tru long Minista blong olgeta.
Mo Minista nao bai i mekem wan disisen folem ol faending we leba i presentem long hem.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn